L'Estatut d'autonomia, a l'article 162.1, atribueix a la Generalitat la competència exclusiva en matèria de sanitat i salut pública sobre l'organització, el funcionament intern, l'avaluació, la inspecció i el control de centres, serveis i establiments sanitaris.
Així mateix, a l'apartat 3.b), assenyala que correspon a la Generalitat la competència compartida pel que fa a l'ordenació, la planificació, la determinació, la regulació i l'execució de les mesures i les actuacions destinades a preservar, protegir i promoure la salut pública en tots els àmbits, incloent-hi la salut laboral, la sanitat animal amb efectes sobre la salut humana, la sanitat alimentària, la sanitat ambiental i la vigilància epidemiològica.
L'article 113 de l'Estatut d'autonomia disposa que corresponen a la Generalitat el desplegament, l'aplicació i l'execució de la normativa de la Unió Europea.
La Llei 18/2009, de 22 d'octubre, de salut pública, té per objecte l'ordenació de les actuacions, les prestacions i els serveis en matèria de salut pública en l'àmbit territorial de Catalunya per garantir la vigilància de la salut pública, la promoció de la salut individual i col·lectiva, la prevenció de la malaltia i la protecció de la salut.
L'article 61.1 d'aquesta Llei estableix que les instal·lacions, els establiments, els serveis i les indústries en què es duguin a terme activitats que puguin tenir incidència en la salut pública estan subjectes al tràmit d'autorització sanitària de funcionament prèvia si la normativa sectorial aplicable ho estableix i que l'autoritat sanitària pot fixar, d'acord amb la normativa sectorial aplicable, l'obligació de presentar una declaració responsable o una comunicació prèvia a l'inici de l'activitat per a les instal·lacions, els establiments, els serveis i les indústries que duguin a terme activitats que poden tenir incidència en la salut.
S'han de regular per reglament el règim de comunicació prèvia o declaració responsable i els requisits per accedir a l'activitat i per exercir-la.
L'aplicació dels criteris i principis derivats de la Directiva 2006/123/CE del Parlament Europeu i del Consell, de 12 de desembre, relativa als serveis en el mercat interior, i de la Llei 17/2009, de 23 de novembre, sobre el lliure accés a les activitats de serveis i el seu exercici, comporta que només es pot establir un règim d'intervenció que suposi una autorització prèvia quan concorrin raons imperioses d'interès general.
Per aquest motiu, el desplegament d'aquest Decret suposa fixar per als laboratoris establerts a Catalunya un règim de declaració responsable del compliment de determinats requisits perquè s'entén que aquest règim és el que s'adequa als criteris de proporcionalitat i necessitat i dóna, alhora, garanties suficients als ciutadans.
Pel que fa a la creació de registres, l'article 61.3 de la Llei 18/2009 disposa que les administracions sanitàries han de constituir els registres necessaris per facilitar les tasques de control sanitari de les instal·lacions, els establiments, els serveis, les indústries, les activitats i els productes.
Aquests registres s'han de subjectar a la normativa reguladora de protecció de dades de caràcter personal i han de ser establerts i gestionats per les administracions sanitàries a què correspon la competència de control, d'acord amb l'àmbit competencial atribuït a cadascuna.
El Decret 126/1994, de 16 de maig, pel qual es regula l'autorització, l'acreditació i el registre dels laboratoris de salut ambiental i alimentària va significar, en el moment de la seva promulgació, una resposta a la necessitat d'ordenar i regular la situació dels laboratoris que realitzen anàlisis amb significat sanitari d'aliments, de begudes, d'aigües de consum, de productes que hi són relacionats i d'altres elements mediambientals.
Aquesta norma va adoptar els principis establerts per la normativa europea vigent a finals dels anys vuitanta, relatius al control oficial dels productes alimentaris i a la inspecció i verificació de les bones pràctiques de laboratori.
Vint anys després, les normatives en els àmbits europeu i estatal han experimentat un creixement notable, i han establert requisits i característiques tècniques diferents i específiques, que cal que s'incorporin a la normativa reguladora del registre de laboratoris.
Entre aquestes disposicions destaquen el Reglament (CE) núm. 882/2004 del Parlament Europeu i del Consell, de 29 d'abril, sobre els controls oficials efectuats per garantir la verificació del compliment de la legislació en matèria de pinsos i aliments i sobre salut animal i benestar dels animals; el Reglament (CE) núm. 2073/2005 de la Comissió, de 15 de novembre, relatiu als criteris microbiològics aplicables als productes alimentaris; el Reial decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà; el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi, i el Decret 352/2004, de 27 de juliol, pel qual s'estableixen les condicions higienicosanitàries per a la prevenció i el control de la legionel·losi.
Aquestes disposicions han obligat les empreses operadores a augmentar el nombre d'anàlisis de control que realitzen, els laboratoris a complir determinades característiques de qualitat dels mètodes analítics i l'autoritat sanitària a establir uns requisits específics en els laboratoris que realitzen tasques de control oficial.
Així mateix, s'incorporen mesures per a l'eliminació de tràmits i la simplificació de procediments per facilitar l'activitat econòmica, d'acord amb el Decret 106/2008, de 6 de maig, i s'alleugen les càrregues administratives associades a la inscripció al registre, mitjançant l'establiment de la inscripció d'ofici amb la presentació de la declaració responsable i la tramitació per mitjà del frontal de l'Oficina de Gestió Empresarial, que es configura com a finestreta única.
El Decret es compon de 19 articles, agrupats en cinc capítols, dues disposicions addicionals, una disposició transitòria, una disposició derogatòria, dues disposicions finals i s'acompanya de dos annexos.
El capítol primer del Decret, les disposicions generals, concreta l'objecte i les definicions de conceptes que s'hi empren.
El capítol segon recull els requisits que han de complir els laboratoris de salut ambiental i alimentària a Catalunya, i estableix l'obligació de presentar una declaració responsable de compliment dels requisits a l'inici de la seva activitat.
El capítol tercer regula els laboratoris de control oficial, els seus requisits i la participació en el control oficial dels laboratoris de titularitat privada.
El capítol quart configura la naturalesa, l'objecte, l'estructura i el funcionament del Registre, suprimeix l'anterior divisió del Registre en dues seccions i incorpora la inscripció dels laboratoris en funció del seu àmbit d'activitat.
Per acabar, el capítol cinquè regula l'activitat de control, inspecció i sanció dels laboratoris amb remissió a la Llei 18/2009, de 22 d'octubre, de salut pública.
La disposició addicional primera preveu l'eventual tramitació dels procediments recollits en el Decret per la via telemàtica i la disposició addicional segona disposa l'accés a les dades que s'incorporin al catàleg de dades i documents electrònics per part de l'Oficina de Gestió Empresarial i del departament competent en matèria de salut, per tal de verificar les dades declarades per la persona interessada.
La disposició transitòria única estableix la inscripció d'ofici al Registre dels laboratoris inscrits com a laboratoris autoritzats i acreditats, d'acord amb la normativa que ara es deroga.
La disposició derogatòria única deroga el Decret 126/1994, de 16 de maig, pel qual es regula l'autorització, l'acreditació i el registre dels laboratoris de salut ambiental i alimentària, i les dues disposicions finals estableixen la facultat del conseller o consellera titular del departament competent en matèria de salut d'aprovar les disposicions necessàries per al desplegament del Decret i de modificar-ne els annexos, i la data de l'entrada en vigor, respectivament.
Finalment, el Decret inclou dos annexos: l'annex 1 conté la classificació dels grups d'activitats analítiques dins de les quals s'inscriuen els laboratoris en el Registre i l'annex 2 defineix l'estructura del fitxer de dades de caràcter personal que suposa el Registre.
De conformitat amb el que estableix l'article 39.1 en relació amb el 40.1, ambdós de la Llei 13/2008, de 5 de novembre, de la presidència de la Generalitat i del Govern, a proposta del conseller de Salut, d'acord amb el dictamen de la Comissió Jurídica Assessora i amb la deliberació prèvia del Govern,
1.1 Aquest Decret té per objecte la regulació de les condicions d'establiment dels laboratoris de salut ambiental i alimentària a Catalunya, dels laboratoris de control oficial i del Registre de laboratoris de salut ambiental i alimentària.
1.2 Aquest Decret és aplicable sens perjudici de les competències que exerceixin altres departaments de la Generalitat o altres administracions públiques en matèria de laboratoris.
Laboratori de salut ambiental i alimentària: centre públic o privat que realitza activitats d'anàlisi amb significat sanitari d'aliments, de begudes, d'aigües de consum i d'altres tipus de mostres amb incidència en la salut pública.
Laboratori de control oficial: laboratori que realitza tasques de verificació del compliment de la legislació en matèria de salut ambiental i alimentària amb reconeixement oficial.
Laboratori acreditat: laboratori que té implantat un sistema de gestió de qualitat d'acord amb la norma UNE-EN ISO/IEC 17025, o la norma que la substitueixi, d'acord amb l'acreditació efectuada per un organisme d'acreditació reconegut per l'autoritat competent, de conformitat amb la norma UNE-EN ISO/IEC 17011 o una altra que la substitueixi.
Condicions d'establiment dels laboratoris de salut ambiental i alimentària
Els laboratoris de salut ambiental i alimentària amb establiment a Catalunya han de complir els requisits següents:
a) Disposar d'un local amb àrees de treball diferenciades amb els espais següents: recepció de mostres, administració, laboratori i zona d'emmagatzematge.
b) Disposar d'una persona responsable de les operacions tècniques del laboratori, que ha de tenir una titulació universitària de la branca de les ciències de la salut, ciències o enginyeria relacionada amb els àmbits analítics del laboratori.
c) Disposar d'equips, aparells adequats i de personal degudament format per al seu àmbit d'activitat analítica.
d) Utilitzar el mètode d'assaig adequat, validat o reconegut, al grup analític de la seva activitat, d'acord amb el que estableix la normativa específica o, si no n'hi ha, les tècniques científiques de prestigi reconegut.
e) Tenir implantat un sistema de qualitat apropiat per al tipus, el volum i l'abast de seves activitats.
f) Disposar de l'acreditació o certificació corresponent quan ho exigeixi la normativa aplicable per raó de l'activitat analítica específica realitzada.
g) Disposar d'un sistema de registre en el qual estiguin identificades les mostres analitzades, el mètode d'assaig i els resultats obtinguts.
4.1 De forma prèvia a l'inici de la seva activitat, els laboratoris de salut ambiental i alimentària amb establiment a Catalunya han de presentar una declaració responsable del compliment dels requisits establerts a l'article 3.
La presentació d'aquesta declaració responsable és condició suficient per a l'inici de l'activitat, sens perjudici de les activitats de comprovació, control i inspecció que es puguin dur a terme amb posterioritat.
4.2 La declaració responsable s'ha de presentar davant de l'Oficina de Gestió Empresarial, mitjançant el model normalitzat, que s'ha de fer públic a la pàgina web del departament competent en matèria de salut, signat per la persona que tingui la representació legal del laboratori, amb indicació del grup o grups d'activitats que s'hagin de realitzar, d'acord amb l'article 13.
Tramitació de la inscripció d'ofici
5.1 L'Oficina de Gestió Empresarial, en el mateix moment en què es presenta la declaració responsable, ha de comprovar, per mitjans telemàtics, la identitat de la persona declarant i, si fos una persona jurídica, de qui n'exerceixi la representació, d'acord amb el que preveu la disposició addicional segona.
Així mateix, ha de lliurar la carta de pagament de les taxes i verificar-ne el pagament.
5.2 Un cop verificat el que estableix l'apartat anterior, l'Oficina de Gestió Empresarial inscriu d'ofici el laboratori al Registre de laboratoris de salut ambiental i alimentària en el grup o grups d'activitats analítiques assenyalats, i lliura el document acreditatiu de la inscripció.
5.3 En la recollida de la declaració responsable, l'Oficina de Gestió Empresarial ha d'informar les persones interessades, en la forma establerta per la normativa de protecció de dades, respecte de la incorporació de les dades al fitxer Registre de laboratoris de salut ambiental i alimentària, d'acord amb el que estableixen el capítol 4 i l'annex 2 d'aquest Decret.
Control i verificació posterior
6.1 L'Agència de Salut Pública de Catalunya, posteriorment a la inscripció d'ofici, realitza les actuacions necessàries per comprovar la veracitat de la declaració responsable presentada, així com el compliment dels requisits necessaris per a l'exercici de l'activitat.
6.2 La inexactitud, la falsedat o l'omissió, de caràcter essencial, en qualsevol dada de la declaració responsable comporta, amb audiència prèvia de l'entitat interessada, deixar sense efecte el tràmit i impedeix continuar en l'exercici de l'activitat des del moment en què se'n tingui constància, sens perjudici de l'inici de les actuacions pertinents d'acord amb el capítol 5 d'aquest Decret i l'exigència de les responsabilitats previstes en la legislació vigent.
El cessament de l'activitat, així com qualsevol modificació de caràcter essencial de les dades expressades en la declaració responsable, els ha de comunicar el laboratori al Registre, en el termini màxim d'un mes a partir del moment en què es produeixin, mitjançant un escrit presentat davant de l'Oficina de Gestió Empresarial.
Naturalesa de les tasques de control oficial
8.1 Són tasques de control oficial aquelles tasques de verificació del compliment de la legislació en matèria de salut ambiental i alimentària amb reconeixement oficial, per a un o diversos grups d'activitat analítica.
8.2 Els laboratoris de titularitat pública que estiguin acreditats de conformitat amb l'article 9 són laboratoris de control oficial.
8.3 Els laboratoris de titularitat privada que estiguin acreditats de conformitat amb l'article 9 poden participar en la realització de tasques de control oficial d'acord amb l'article 10.
Requisits per realitzar tasques de control oficial
Per poder realitzar tasques de control oficial, els laboratoris han de tenir la condició de laboratori acreditat, de conformitat amb la norma UNE EN ISO/IEC 17025 o la norma que la substitueixi, per un organisme d'acreditació reconegut per l'autoritat competent, que compleixi la norma UNE EN ISO 17011 o una altra norma que resulti pertinent amb les tasques de control oficial.
Així mateix, han de complir els altres requisits que pugui determinar la normativa sectorial d'aplicació específica, en funció del tipus d'activitat analítica.
Participació dels laboratoris de titularitat privada en les tasques de control oficial
10.1 L'Agència de Salut Pública de Catalunya, mitjançant resolució de la persona que n'ocupi la direcció, pot determinar la necessitat d'encomanar a laboratoris de titularitat privada, acreditats de conformitat amb l'article 9, tasques específiques de control oficial per a un o diversos grups d'activitat analítica i per a un període de temps determinat.
10.2 L'encàrrec es realitza en funció de les necessitats analítiques concretes detectades, d'acord amb els principis de publicitat, transparència, concurrència, imparcialitat, objectivitat i no-discriminació i atenent els paràmetres, les tècniques analítiques, les matrius i els intervals de treball que es determinin.
10.3 Si l'encàrrec comporta l'accés a dades de caràcter personal per compte de tercers, aquest accés se subjectarà, d'acord amb les previsions de l'article 12 de la Llei orgànica 15/1999, de 13 de desembre, de protecció de dades de caràcter personal, al contracte de tractament de dades que a aquest efecte es formalitzi entre l'Agència de Salut Pública de Catalunya i el laboratori corresponent.
Obligacions dels laboratoris que realitzen tasques de control oficial
11.1 Els laboratoris que realitzen tasques de control oficial han de fer constar en els informes tècnics la condició de laboratori oficial exclusivament quan actuïn en tal qualitat.
La condició de laboratori de control oficial no ha de figurar en cap document comercial o publicitari del laboratori, ni en les butlletes d'anàlisi, llevat de les derivades d'actuacions de control oficial.
11.2 Els laboratoris que realitzen tasques de control oficial han de ser imparcials en relació amb les tasques específiques de control oficial encomanades, i no poden realitzar anàlisis inicials o diriments en mostres procedents d'empreses amb les quals tinguin establerts contractes per a les tasques de control permanent, o envers les quals la seva actuació pugui generar-los un conflicte d'interessos.
11.3 Els laboratoris que realitzen tasques de control oficial han de col·laborar amb l'Agència de Salut Pública de Catalunya facilitant les inspeccions a què siguin sotmesos i participant en els estudis que siguin necessaris per tal d'avaluar la fiabilitat dels seus resultats.
El Registre de laboratoris de salut ambiental i alimentària
12.1 El Registre de laboratoris de salut ambiental i alimentària és un registre de caràcter públic, adscrit a l'Agència de Salut Pública de Catalunya, en el qual s'inscriuen d'ofici els laboratoris de salut ambiental i alimentària amb establiment a Catalunya que hagin presentat una declaració responsable en els termes de l'article 4.
12.2 Poden inscriure's en el Registre, amb caràcter voluntari, els laboratoris de salut ambiental i alimentària amb establiment a altres comunitats autònomes o països membres de la Unió Europea que declarin, mitjançant la declaració responsable establerta pel model normalitzat que s'ha de fer públic a la pàgina web del departament competent en matèria de salut, estar legalment establerts al seu lloc d'origen.
12.3 El Registre de laboratoris de salut ambiental i alimentària té per objecte facilitar a l'Administració sanitària i a la ciutadania el coneixement dels recursos analítics existents en cada moment que tenen activitat operativa i/o comercial dins de l'àmbit territorial de Catalunya.
Àmbits d'activitat objecte d'inscripció
Els laboratoris s'inscriuen per àmbits específics d'activitat, d'acord amb la classificació de grups d'activitats analítiques que s'estableix a l'annex 1.
14.1 Al Registre, hi han de constar, com a mínim, respecte de cada laboratori, les dades següents:
a) Dades identificatives: denominació social, NIF, domicili, i nom, sexe i DNI o document identificatiu de la persona que en tingui la representació legal.
b) Referència a l'acreditació o certificació que ha de posseir el laboratori, d'acord amb la normativa específica que resulti aplicable.
c) Grup o grups d'activitats en què consta inscrit.
14.2 Les dades anteriors han de ser actualitzades en cas de cessament o modificació, d'acord amb el que preveu l'article 7.
14.3 Es crea, adscrit a l'Agència de Salut Pública de Catalunya, el fitxer de dades personals anomenat Registre de laboratoris de salut ambiental i alimentària, amb el contingut que es detalla a l'annex 2.
15.1 El Registre té caràcter públic i se'n poden consultar les dades en els termes que estableixen la Llei 26/2010, de 3 d'agost, de règim jurídic i de procediment de les administracions públiques de Catalunya; la Llei 30/1992, de 26 de novembre, de règim jurídic de les administracions públiques i del procediment administratiu comú; la Llei orgànica 15/1999, de 13 de desembre, de protecció de dades de caràcter personal, i la resta de normativa que sigui aplicable.
15.2 A petició de la persona interessada, la unitat responsable del Registre ha de lliurar les certificacions corresponents donant fe del contingut del Registre respecte de les dades objecte de la sol·licitud.
Realització de les tasques d'inspecció, vigilància i control dels laboratoris
16.1 La inspecció, vigilància i control del compliment de les obligacions que s'estableixen en aquest Decret correspon a l'Agència de Salut Pública de Catalunya.
16.2 Les tasques d'inspecció, vigilància i control poden ser delegades a entitats col·laboradores, d'acord amb el que estableix l'article 62 de la Llei 18/2009, de 22 d'octubre, de salut pública, sempre que aquestes acreditin tenir els mitjans financers i materials i la competència professional pertinents, que estiguin acreditades, com a mínim, per un organisme d'acreditació reconegut per l'autoritat competent segons la norma UNE-EN 17020, o la norma que la substitueixi, i que presentin garanties d'imparcialitat i objectivitat.
16.3 Si la delegació comporta l'accés a dades de caràcter personal per compte de tercers, aquest accés se subjectarà, d'acord amb les previsions de l'article 12 de la Llei orgànica 15/1999, de 13 de desembre, de protecció de dades de caràcter personal, al contracte de tractament de dades que a aquest efecte es formalitzi entre l'Agència de Salut Pública de Catalunya i l'entitat col·laboradora corresponent.
Les persones físiques o jurídiques titulars dels laboratoris subjectes a l'àmbit d'aplicació d'aquest Decret són responsables del compliment de les disposicions que s'hi estableixen.
En cas que, com a conseqüència de les activitats d'inspecció, vigilància i control, es comprovi que hi ha risc per a la salut individual o col·lectiva, o s'observi l'incompliment dels requisits i les condicions que estableix l'ordenament vigent en matèria de salut pública, les autoritats competents poden adoptar les mesures cautelars que preveuen els articles 63 al 65 de la Llei 18/2009, de 22 d'octubre, de salut pública, d'acord amb el que estableixen la normativa de protecció de dades personals i la legislació específica reguladora dels drets en matèria d'autonomia dels pacients i d'informació i documentació clínica, quan resultin aplicables, i disposant, quan escaigui, de les autoritzacions preceptives segons la naturalesa de la mesura imposada.
19.1 L'incompliment de les obligacions establertes per aquest Decret constitueix infracció sanitària sancionable d'acord amb el que disposa el títol V de la Llei 18/2009, de 22 d'octubre, de salut pública.
19.2 A efectes d'aquest Decret, i sens perjudici que als laboratoris els puguin resultar aplicables qualssevol de les infraccions que regula el títol V de la Llei 18/2009, en matèria de salut pública, són infraccions greus:
a) Fer funcionar un laboratori de salut ambiental i alimentària sense la presentació prèvia de la declaració responsable, o fer constar en la declaració responsable dades inexactes, falses o omissions, de caràcter essencial, o no comunicar la modificació posterior de dades de caràcter essencial expressades a la declaració responsable, llevat que la inexactitud, falsedat o omissió de les dades o la manca de comunicació de la seva modificació es pugui qualificar, per la seva menor repercussió en la salut pública, d'infracció lleu.
b) Fer funcionar un laboratori de salut ambiental i alimentària amb incompliment dels requisits establerts en aquest Decret, llevat que l'incompliment dels requisits es pugui qualificar d'infracció molt greu o d'infracció lleu, en funció de la seva repercussió directa en la salut pública.
c) Realitzar tasques de control oficial de salut ambiental i alimentària amb incompliment dels requisits i/o obligacions establerts en aquest Decret, llevat que l'incompliment es pugui qualificar d'infracció molt greu o d'infracció lleu, en funció de la seva repercussió directa en la salut pública.
d) Dificultar o impedir la tasca d'inspecció, vigilància i control de l'Agència de Salut Pública o les seves entitats col·laboradores, per acció o omissió, o negar-se o resistir-se a proporcionar la informació requerida per les autoritats sanitàries o els seus agents, o a col·laborar-hi, o proporcionar-los informació inexacta o documentació falsa, llevat que es pugui qualificar d'infracció molt greu o d'infracció lleu, en funció de la seva repercussió directa en la salut pública.
a) No comunicar el cessament de l'activitat.
b) Les irregularitats comeses per simple negligència, si hi ha incidència en la salut pública però aquesta és escassa.
19.4 El procediment sancionador s'ha d'ajustar al que estableix el Decret 278/1993, de 9 de novembre, sobre el procediment sancionador aplicable als àmbits de competència de la Generalitat.
Tramitació i gestió electrònica
El òrgans competents per al desenvolupament i implementació dels serveis i tràmits que regula aquest Decret han d'impulsar la seva tramitació per mitjans telemàtics, d'acord amb la Llei 11/2007, de 22 de juny, d'accés electrònic dels ciutadans als serveis públics; la Llei 29/2010, de 3 d'agost, de l'ús dels mitjans electrònics al sector públic de Catalunya, i el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
Accés a les dades per mitjans electrònics
D'acord amb el que estableixen l'article 6.2.b) de la Llei 11/2007, de 22 de juny, d'accés electrònic dels ciutadans als serveis públics, l'article 21 de la Llei 29/2010, de 3 d'agost, de l'ús dels mitjans electrònics al sector públic de Catalunya, i l'article 18 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, l'Oficina de Gestió Empresarial i el departament competent en matèria de salut han d'accedir a les dades i documents electrònics per tal de verificar les dades declarades per la persona interessada.
En aquest cas, no és preceptiva la presentació del document corresponent.
Els laboratoris inscrits actualment a la secció de laboratoris autoritzats i a la secció de laboratoris acreditats, d'acord amb el Decret 126/1994, de 16 de maig, pel qual es regula l'autorització, l'acreditació i el registre de laboratoris de salut ambiental i alimentària, s'han d'inscriure d'ofici al Registre de laboratoris de salut ambiental i alimentària.
Es deroga el Decret 126/1994, de 16 de maig, pel qual es regula l'autorització, l'acreditació i el registre dels laboratoris de salut ambiental i alimentària.
Es faculta el conseller o consellera titular del departament competent en matèria de salut per dictar les disposicions que resultin necessàries per al desplegament i l'execució d'aquest Decret i per modificar-ne els annexos, de conformitat amb els avenços tècnics i científics que es produeixin.
Aquest Decret entra en vigor al cap dels vint dies de la seva publicació en el Diari Oficial de la Generalitat de Catalunya.
Classificació dels grups d'activitats analítiques objecte d'inscripció
Activitats d'anàlisi amb significat sanitari d'aliments, de begudes, d'aigües de consum i d'altres tipus de mostres amb incidència en la salut pública.
Activitats d'anàlisi amb significat sanitari d'aliments i de begudes, destinades a verificar el compliment de criteris establerts normativament en el camp de la salut alimentària.
Activitats d'anàlisi destinades a verificar el compliment dels criteris higienicosanitaris per a la prevenció de la legionel·losi.
Activitats d'anàlisi destinades a verificar el compliment dels criteris establerts per a les aigües de consum públic.
Activitats d'anàlisi destinades a verificar el compliment dels criteris establerts per a l'aigua de les piscines d'ús públic.
Activitats d'anàlisi amb significat sanitari de mostres no incloses en els apartats anteriors, però amb incidència en la salut pública, i destinades a verificar el compliment de criteris establerts normativament en els camps de la salut ambiental i alimentària.
Fitxer de dades de caràcter personal
Denominació: Registre de laboratoris de salut ambiental i alimentària.
Finalitat: control, per part de l'autoritat sanitària, del compliment de la normativa aplicable als laboratoris de salut ambiental i alimentària.
Usos previstos: registre, seguiment, vigilància i inspecció dels laboratoris de salut ambiental i alimentària.
Persones afectades: qualsevol persona física titular d'un laboratori de salut ambiental i alimentària o que n'exerceixi la representació legal.
Procedència de les dades: Oficina de Gestió Empresarial (OGE).
Procediment de recollida de les dades: per mitjà dels models normalitzats de declaració d'inici d'activitat dels laboratoris.
Tipologia de les dades: dades identificatives del col·lectiu afectat: nom, sexe, DNI o document equivalent de la persona que tingui la representació legal del laboratori, i denominació social, domicili, grup o grups d'activitats del laboratori, quan aquestes dades puguin identificar o fer identificable una persona física.
Sistema de tractament: automatitzat.
Cessions de dades: al ministeri competent en matèria de salut, als departaments autonòmics competents en matèria de salut i organismes i entitats vinculats, i a les autoritats sanitàries dels ens locals i organismes i entitats vinculats.
Transferències internacionals de dades: no se'n preveuen.
Entitat responsable del fitxer: Agència de Salut Pública de Catalunya.
Òrgan davant del qual es pot exercir el dret d'accés, oposició, rectificació i cancel·lació: Direcció de l'Agència de Salut Pública de Catalunya.
Mesures de seguretat i nivell exigible: nivell bàsic.